Polelo 57: Modimo o Tlhopha Dafide
A O BONA se se diragetseng? Mosimane o falodisitse kwanyana eno mo bereng. Bera e ne ya tla mme ya phamola kwanyana gore e ye go e ja. Mosimane o ne a e lelekisa, mme a falotsa kwanyana mo leganong la bera. Fa bera e ne e leka go mo tlhasela, mosimane o ne a e tshwara mme a e itaya go fitlha e swa! Nako nngwe o ne a falotsa nngwe ya dinku mo taung. Ruri mosimane yono o pelokgale! A o itse gore ke mang?
Ke Dafide yo mmotlana. O nna mo motseng wa Bethelehema. Rraagwemogolo e ne e le Obede, morwa wa ga Ruthe le Boase. A o a ba gopola? Mme rraagwe Dafide ke Jese. Dafide o tlhokomela dinku tsa ga rraagwe. O tshotswe dingwaga di le 10 Jehofa a sena go tlhopha Saulo gore e nne kgosi.
Go tla nako ya gore Jehofa a reye Samuele a re: ‘Tsaya lookwane lo lo kgethegileng mme o ye kwa ntlong ya ga Jese kwa Bethelehema. Ke tlhophile mongwe wa bomorwawe gore e nne kgosi.’ Fa Samuele a bona morwa yo mogolo wa ga Jese e bong Eliabe, o akanya jaana: ‘Ruri yono ke ene yo Jehofa a mo tlhophileng.’ Le fa go ntse jalo, Jehofa o mo raya a re: ‘O se ka wa leba boleele le bontle jwa gagwe. Ga ke a mo tlhopha gore a nne kgosi.’
Ka jalo, Jese o bitsa morwawe yo o bidiwang Abinadabe mme o mo tlisa kwa go Samuele. Le fa go ntse jalo, Samuele a re: ‘Nnyaa, le ene yoo Jehofa ga a mo tlhopha.’ Morago ga moo Jese o tlisa morwawe yo o bidiwang Shammahe. Mme Samuele a re: ‘Nnyaa, le ene yono Jehofa ga a mo tlhopha.’ Jese o tlisa bomorwawe ba le supa kwa go Samuele mme Jehofa ga a tlhophe ope wa bone. Samuele o botsa jaana: ‘A bano ke basimane ba gago botlhe?’
Jese o mo raya a re: ‘Go sa ntse go na le yo mmotlana mo go bone botlhe. Mme ga a yo o ile go tlhokomela dinku.’ Fa Dafide a tlisiwa, Samuele o bona gore ruri ke mosimane yo montle. Jehofa o mo raya a re: ‘Ke ene yo. Mo tshele ka lookwane.’ Mme Samuele o dira sone seo. Go tla tla nako ya gore Dafide a nne kgosi ya Iseraele.
Dipotso
- Leina la mosimane yo o mo setshwantshong seno ke mang, mme re itse jang gore o pelokgale?
- Dafide o nna kae, mme leina la ga rraagwe le la ga rraagwemogolo ke mang?
- Ke eng fa Jehofa a laela Samuele gore a ye kwa ntlong ya ga Jese kwa Bethelehema?
- Go direga eng fa Jese a tlisa barwa ba gagwe ba ba supa kwa go Samuele?
- Fa go tlisiwa Dafide, Jehofa o raya Samuele a reng?
Dipotso tse di oketsegileng
- Bala 1 Samuele 17:34, 35.
Ditiragalo tseno di gatelela jang bopelokgale jwa ga Dafide le go ikaega ga gagwe ka Jehofa? (1 Sam. 17:37)
- Bala 1 Samuele 16:1-14.
Mafoko a ga Jehofa a a mo go 1 Samuele 16:7 a re thusa jang gore re se ka ra nna le tlhaolele le gore re se ka ra nna le maikutlo a a sa siamang ka motho ka go leba fela tsela e a lebegang ka yone ka fa ntle? (Dit. 10:34, 35; 1 Tim. 2:4)
Sekao sa ga Saulo se bontsha jang gore fa Jehofa a tlosa moya wa gagwe o o boitshepo mo mothong, moya oo o ka tseelwa sebaka ke o o bosula, kgotsa tlhotlheletso ya gore a dire se se sa siamang? (1 Sam. 16:14; Math. 12:43-45; Bagal. 5:16)
tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn lua_Latn tsn_Latn lua_Latn tsn_Latn tsn_Latn